text: ОУ"ПАНАЙОТ ХИТОВ" - СЛИВЕН | НП "Иновации в действие" - скъпи гости!
  НП "Иновации в действие" - скъпи гости!
  19.11.2019 / 18:53
  Иновативните методи на работа и мислене са в основата на успешното обучение в модерното общество. ОУ "Панайот Хитов" цели 176 години се е доказвало с качественото си възпитание на младото поколение, а вече от цели две години, ние се присъдинихме към голямото семейство на Иновативните училища. Но както знаем, споделеният опит е успешен опит, затова се включихме в НП "Иновации в действие". Сродихме се с две прекрасни училища - СУ "Васил Левски" гр. Карлово и 1-во ОУ "Иван Вазов" гр. Свиленград и си ги поканихме на гости.
  По стар български обичай драги гости се посрещат с пита и мед, да им се услади гостуването. След като сладичко си ги нагостихме, ги поканихме в нашата уютна библиотека, където на задушевна обстановка да се поопознаем. Г-жа Петя Танева- директор на ОУ "Панайот Хитов" ни представи, като след това тази възможност имаха и гостите ни, които от своя страна ни запознаха със своите училища, успехи и методи на работа.
  Но като за първи ден, решихме, че няма да засипваме хората с толкова много информация. За това ги пренесохме назад в миналото, където нещата са били много по ненатоварващи. Подарихме им "Един ден в Средновековния град", организиран от нашите приятели от Крепост "Туида". Там сливналии, карловци и свиленградчани се преродиха в средновековни граждани, които се запознаха с историята на селището, разказаха им за откритите и проучени останки от крепостната стена, жилищата, обществените и религиозните сгради.
  Всички с ентусиазъм се включиха в задачите, свързани с различни страни от живота на предшествениците ни: "Защита", "Прехрана", "Търговия/хазна/строителство", "Занаяти". Запознаха се с игри и забавления, открити при археологически и етнографски проучвания, със средновековните оръжия и се научиха да стрелят с лък. Групата се научи да използва технологията на плъстене на вълна и изработи предмети от този материал, замесиха тесто, опекоха питки и свариха чорба от леща, която накрая хапнаха с охота.
  И в приключения и забава първият ден на гостуването приключи. Но бързо дойде вторият. Настана време да се свърши и малко сериозна работа, макар и за кратко. Учителите от ОУ "Панайот Хитов" представиха иновациите, с които работят на кръгла маса, на която гости бяха освен училищата партньори, така и Кристиана Станкова, старши експерт по Обществени науки, гражданско образование и религия към РУО- Сливен, Лидия Димитрова, главен учител в ПМГ "Добри Чинтулов", преподавател по Химия и Природни науки и председател на Независимия учителски синдикат в Сливен,Таня Вълкова, заместник-директор на ОУ "Черноризец Храбър" село Крушаре, общ. Сливен, преподаватели, родители и ученици от училището ни. Милка Диамандиева - старши учител Начален етап, Мартиана Димова - старши учител Начален етап, Красимира Ганева - преподавател по Химия и Природни науки прогимназиален етап, Деница Стоева - учител по Английски език прогимназиален етап и Ивелина Тодорова - учител по Български език и литература и ЦДО прогимназиален етап, представиха накратко част от иновативните методи, които използват в преподаването си- интернет платформите LearnigApps, Quizizz, Quizzlet, Wordclouds, EdPuzzle, Kahoot!. Голям интерес предизвикаха малчуганите от клуб "Роботика", които показаха как с лекота се справят с програмирането с помощта на компютри и допълнителен хардуер, правят простички програми, игри, модели на поведение. Наблегна се и на темата за Проектно- базираното обучени, като метод за по-трайно и лесно усвояване на нови знания чрез личен опит.
  Във време, в което горите се секат и последствията за природата и човека са пагубни, ние от ОУ "Панайот Хитов" се стремим да натоварваме природата по най-малкия начин. За това актуална е и нашата виртуална класна стая без хартия. С помощта на платформи като Google classroom, MozaBook и KhanAcademy и таблети, свеждаме изпозването на хартия до минимум и успяваме да въвлечем учениците по-пълноценно в етапа на обучение, като им показваме, че чрез средствата за масова комуникация, с които по принцип те се забавляват, могат и да се обучават. Че и да им бъде и приятно!
  Показахме си какво можем и какво следва след един работен ден - разтуха. Гено Филипов и неговите възпитаници от II клас бяха приготвили за гостите специална програма, включваща много игри, песни и кръшни хора. Следобеда, като добри домакини, разходихме нашите нови приятели из най-емблематичните места в Сливен, за да ги запознаем с бита и културата на града на стоте войводи. Качихме ги на Карандила и показахме забележителната природа на Сините камъни!
  Така в приятни моменти и ползотворно свършена работа дойде и моментът на раздяла. Три дни минаха като миг и стана време да изпратим скъпи гости с пожелания за по нататъшно успешно сътрудничество и продължаващо приятелство!